Ucraina ar putea ataca ținte de pe teritoriul Rusiei. Mai mulți politicieni din SUA cer o ripostă totală
- Alexandru Sălăvăstru
- 22 mai 2024, 17:17
Mike Turner, președintele Comitetului de Informații al Camerei Reprezentanților, împreună cu mai mulți congresmeni americani, cer administrației Biden ca Ucraina să poată lovi Rusia pe teritoriul său.
Ucraina ar putea lovi ținte din Rusia
Statele Unite ale Americii ar trebui să-i permită Ucrainei să atace ținte de pe teritoriul Rusiei:
„Congresmenii au subliniat că, pentru ca Ucraina să se apere mai bine împotriva Rusiei, Statele Unite ar trebui să-i permită să folosească arme care ar permite armatei sale să lovească instalații strategice de pe teritoriul rus", se arată în scrisoarea citată, potrivit Politico.
Se mai solicită administrației americane să „accelereze alocarea de resurse suplimentare Ucrainei":
„Politica actuală a administrației Biden încătușează capacitatea Ucrainei de a împinge înapoi forțele ruse de lângă Harkov cu arme de origine americană”, se explică în document.
Politicienii americani cer ca Ucraina să primească încă șapte sisteme de apărare aeriană Patriot
Pe lângă solicitarea de a lovi ținte de pe teritoriul Rusiei, politicienii americani cer ca un număr mai mare de piloți ucraineni de F-16 să fie antrenați în același timp.
În urmă cu ceva timp, un grup de deputați ucraineni a sosit la Washington. Ei au cerut sprijinul Congresului SUA pe această temă:
„Nu împingem Ucraina să folosească armele americane transferate pentru lovituri împotriva Rusiei. Și nu am dat Ucrainei permisiunea pentru o astfel de utilizare. Aceasta este poziția noastră și nu s-a schimbat", a declarat consilierul Casei Albe, John Kirby.
„Utilizarea armelor americane în atacuri pe teritoriul rus ar duce la o escaladare excesivă"
Președintele Joe Biden este de părere că utilizarea armelor americane într-o manieră ofensivă i-ar oferi pretextul Rusiei de a ataca țările NATO.
Cu toate acestea, preocupările lui Biden nu sunt împărtășite de toți aliații.
Guvernul britanic a declarat că nu va împiedica Ucraina să folosească arme britanice în atacuri transfrontaliere.